Mohd Irwan Serigar bin Abdullah

Pendidikan

Mohd Irwan Serigar memperoleh Sarjana Muda dalam Pengajian Demografi (Kepujian) di Universiti Malaya, Kuala Lumpur pada tahun 1982 sebelum melanjutkan pengajian di Universiti Pennsylvania, Philadelphia, Amerika Syarikat dengan meraih Sarjana Sains Tenaga, Pengurusan dan Dasar. Pada peringkat doktor falsafah, beliau menerima ijazah kedoktoran dari Universiti Islam Antarabangsa Malaysia di Kuala Lumpur. Beliau juga menyertai program pengurusan lanjutan anjuran Sekolah Perniagaan Harvard pada sesi Musim Bunga 2008.

Kerjaya awal

Mohd. Irwan Serigar memulakan kerjaya dalam sektor awam di Unit Perancang Ekonomi di Jabatan Perdana Menteri pada tahun 1984. Jawatan beliau pada ketika itu ialah sebagai Penolong Pengarah dari tahun 1984 hingga 1986. Kemudian beliau berkhidmat sebagai Penolong Pengarah Bahagian Industri, Unit Perancang Ekonomi dari 1986 hingga 1987. Pada 1987 hingga 1998, beliau menjadi Penolong Kanan Pengarah Bahagian Tenaga. Bermula pada 1999, beliau bertugas sebagai Penolong Pengarah Kanan Bahagian Penswastaan, Unit Perancang Ekonomi. Pada 2003 pula, beliau menyertai Bahagian Ekonomi dan Antarabangsa, Kementerian Kewangan sebagai Ketua Penolong Setiausaha. Dari tahun 2004 hingga 2006, Irwan Siregar dilantik menjadi Ketua Seksyen Ekonometrik, Bahagian Ekonomi dan Antarabangsa Kementerian Kewangan, seterusnya diangkat memegang amanah sebagai Ketua Hubungan Multi Lateral di bahagian yang sama pada 2006. Kerjaya beliau diteruskan dengan memegang peranan Timbalan Ketua Setiausaha (Dasar) pada 2011 dan Ketua Setiausaha Perbendaharaan pada 2012.  
Mohd. Irwan Siregar turut berkhidmat sebagai Pengarah Felda Global Ventures Holdings Berhad dari 29 November 2012 hingga 16 Julai 2013; Pengarah Bukan Eksekutif di Syarikat Bekalan Air Selangor Sdn. Bhd.; Pengarah Bukan Bebas Bukan Eksekutif di Padiberas Nasional Bhd. dari 26 Ogos 2011 hingga April 2013. Beliau juga diberi kepercayaan untuk memegang jawatan Pengarah Bukan Bebas Bukan Eksekutif di AmanahRaya-JMF Asset Management Sdn. Bhd. dan Pengurus Tabung Amanah Pelaburan Hartanah AmanahRaya sejak 29 November 2007. Selain terlibat dengan pengurusan amanah di AmanahRaya, beliau juga menjadi salah seorang pemegang amanah dalam Yayasan Ekuiti Nasional.
Beliau juga merupakan setiausaha umum bendahari 1Malaysia Development Berhad (1MDB).

Penghormatan

Mohd. Irwan Serigar ialah penerima pelbagai anugerah dan darjah kebesaran pada peringkat persekutuan, negeri dan pentadbiran termasuk di Unit Perancang Ekonomi. Anugerah yang diterima beliau termasuk Anugerah Perkhidmatan Cemerlang 1989 di Unit Perancang Ekonomi, Anugerah Perkhidmatan Cemerlang 1989 di Jabatan Perdana Menteri, Anugerah Perkhidmatan Cemerlang 1996 di Unit Perancang Ekonomi, dan Anugerah Perkhidmatan Cemerlang 2005 di Kementerian Kewangan. Beliau juga pernah menerima anugerah Kertas Kerja Terbaik pada Persidangan Antarabangsa Pertama Akademi Perniagaan Gunaan Asia pada 2003.

Kehidupan Peribadi

Mohd. Irwan Serigar mendirikan rumah tangga dengan Puan Sri Rohana Sulaiman, seorang doktor perubatan. Anak bongsunya Mohd Nazshua (29), yang merupakan seorang doktor di Jabatan Kecemasan dan Trauma, Hospital Shah Alam, mendirikan rumah tangga pada 7 Julai 2017 dengan Mazlin Muhammad Sudin (29), seorang arkitek berpangkalan di Kuala Lumpur. Acara pernikahan berlangsung di Masjid Tuanku Mizan Zainal Abidin. Kini Mohd. Irwan Serigar tinggal di Putrajaya, Wilayah Persekutuan bersama-sama keluarganya.